**СПИСАК НЕОПХОДНЕ ДОКУМЕНТАЦИЈЕ РАДИ УТВРЂИВАЊА ИСПУЊЕНОСТИ УСЛОВА ЗА ОСТВАРИВАЊЕ ПРАВА НА КУПОВИНУ СТАНА ПОД ПОВОЉНИЈИМ УСЛОВИМА**

Сви подносиоци пријаве из члана 1. ове уредбе, уз образац попуњене пријаве достављају следећу документацију:

* очитану личну карту за себе и чланове породичног домаћинства (супружник или његов ванбрачни партнер, деца, као и друга лица која је оно или његов супружник дужан по закону да издржава, а живе у заједничком домаћинству);
* оригинал уверења о кретању пребивалиштаза лица која у складу са чланом 6. ст. 4 - 7. ове уредбе, по основу пребивалишта, остварују приоритет за куповину стана у Београду или Новом Саду;
* извод из матичне књиге венчаних за супружника, не старији од шест месеци, уколико су у браку, а уколико је брак разведен доставља се пресуда са клаузулом правноснажности (оригинал или оверена копија) или споразум о подели брачне тековине, (у облику јавнобележничке потврђене - солемнизоване исправе или оверена копија);
* извод из матичне књиге рођених за све малолетне чланове породичног домаћинства (у фотокопији);
* изјаву лица из члана 1. ове уредбе и два сведока, оверену код јавног бележника да је у заједничком домаћинству са ванбрачним партнером са наведеним личним подацима партнера и подацима о заједничком пребивалишту/боравишту уколико су у ванбрачној заједници;
* изјаву лица из члана 1. ове уредбе, оверену код јавног бележника, под пуном кривичном и материјалном одговорношћу да оно и чланови његовог породичног домаћинства немају у власништву стан, део стана, породичну стамбену зграду или део породичне стамбене зграде на територији Републике Србије, као и на територији бивших република СФРЈ, нити су од 1. јуна 2018. године отуђили стан, део стана, породичну стамбену зграду или део породичне стамбене зграде на територији Републике Србије, као и на територији бивших република СФРЈ и којом под под пуном материјалном и кривичном одговорношћу изјављује ко су чланови његовог породичног домаћинства;
* уколико лица из члана 1. ове уредбе имају у својини неодговарајући стан достављају изјаву дату под пуном кривичном и материјалном одговорношћу, оверену код јавног бележника да лица и чланови његовог породичног домаћинства, осим непокретности наведених у пријави, немају у власништву други стан, део стана, породичну стамбену зграду или део породичне стамбене зграде, на територији Републике Србије, као и на територији бивших република СФРЈ, поред неодговарајућих станова наведених у пријави, нити су од 1. јуна 2018. године на територији Републике Србије и на територији бивших република СФРЈ, отуђили стан, део стана, породичну стамбену зграду или део породичне стамбене у складу са чланом 2. тачка 2) ове уредбе, и којом под пуном материјалном и кривичном одговорношћу изјављује ко су чланови његовог породичног домаћинства.
* уверење управе јавних прихода да се лица из члана 1. ове уредбе и чланови њиховог породичног домаћинства (укључујући и малолетне чланове породичног домаћинства) дуже, односно не дуже порезом на стан, део стана, породичну стамбену зграду или део породичне стамбене зграде на територији Републике Србије;
* уколико лица из члана 1. ове уредбе и/или чланови њиховог породичног домаћинства имају у својини укњижену некретнину доставља се извод из листа непокретности (не старији од 30 дана), а уколико некретнине које имају у својини нису укњижене достављају се документа на основу којих је стечено право својине на стану, делу стана, породичној стамбеној згради или делу породичне стамбене зграде на територији Републике Србије;
* акт надлежног органа о стању непокретности или извештај стручног лица - судског вештака одговарајуће струке о стању непокретности, уколико непокретности у власништву нису опремљене основним водоводним, електричним и санитарним инсталацијама, ако представљају опасност за живот и здравље људи, ако су склоне паду и угрожени су јој конструктивни елементи, ако нису заштићене од утицаја хладноће, кише, ветра и других неповољних климатских утицаја, као и оне које нису снабдевене дотоком природне светлости и заштићене од влаге.